[{"text_idx": "#000001", "text": "Mae lleoliad gigs amlwg Ty\u0302 Tawe yn Abertawe wedi cael ei \u2018ail lansio\u2019 wythnos diwethaf gyda chyfres o gigs yn dathlu cerddoriaeth gyfoes iaith Gymraeg."}, {"text_idx": "#000003", "text": "Agorwyd y ganolfan yn wreiddiol yn 1987, ac mae Canolfan Cymraeg Ty\u0302 Tawe yn gartref i siop lyfrau, caffi, ystafelloedd cyfarfod a swyddfeydd, yn ogystal a\u0302 lleoliad perfformio hyblyg sydd wedi cynnal llwyth o gigs dros y blynyddoedd."}, {"text_idx": "#000004", "text": "Yn dilyn cyfres o gigs acwstig yn y bar, ail-agorodd y brif neuadd ym mis Hydref 2021 wedi gwaith adnewyddu sylweddol ar yr adeilad."}, {"text_idx": "#000005", "text": "Mae\u2019r gwaith diweddaraf sydd newydd ei gwblhau gyda chefnogaeth Cronfa Cyfalaf Cerddoriaeth Cymru Greadigol wedi ychwanegu offer sain a golau newydd, gan drawsnewid y neuadd yn lleoliad cyfoes ar gyfer theatr, comedi, llenyddiaeth, a cherddoriaeth o bob genre."}, {"text_idx": "#000006", "text": "Dechreuodd y gyfres yma o gigs i ddathlu\u2019r lleoliad ar ei newydd wedd nos Wener diwethaf 29 Ebrill gyda pherfformiadau gan MR (Mark Roberts, cyd-sylfaenydd y bandiau eiconig Y Cyrff a Catatonia) a SYBS, y band o\u0302l-bync cyffrous o Gaerdydd"}, {"text_idx": "#000007", "text": "Y noson ganlynol, 30 Ebrill roedd yr artist pop electronig Ani Glass yn headlinio gyda chefnogaeth gan Ea\u0308dyth a Bitw. Roedd gig nos Sadwrn hefyd yn cynnwys \u201cSesiwn Soundcheck\u201d mewn cydweithrediad a\u0302\u2019r Gymuned Lleoliadau Annibynnol lle\u2019r oedd grw\u0302p o bobl ifanc yn cael eu croesawu i\u2019r lleoliad cyn i\u2019r drysau agor i wylio\u2019r soundcheck, cwrdd a\u0302\u2019r artistiaid a\u2019r staff, a dysgu mwy am yrfaoedd posib yn y diwydiant cerddoriaeth."}, {"text_idx": "#000008", "text": "Yn cwblhau\u2019r gyfres roedd noson yng nghwmni N\u2019famady Kouyate\u0301 a Danielle Lewis nos Wener 6 Mai gyda N\u2019famady yn dychwelyd i Abertawe am set lawn ar o\u0302l ei berfformiad llwyddiannus fel rhan o\u2019r W\u0302yl Ymylol yn 2021."}]